b'\n_START_ARTICLE_\nIsm\xc3\xa5ke\n_START_SECTION_\nTaksonomi\n_START_PARAGRAPH_\nIsm\xc3\xa5ke har av og til blitt plassert i slekten Larus, men osteologiske unders\xc3\xb8kelser viser  at den er distinkt fra disse fuglene. Arten har av noen ogs\xc3\xa5 blitt regnet som en mellomform av joer og m\xc3\xa5ker, uten at dette har blitt n\xc3\xa6rmere dokumentert. En studie fra 2000 fant imidlertid ut, at Pagophila er s\xc3\xb8stergruppen til Xema, til tross for store forskjeller i fj\xc3\xa6rdrakten.\n_START_SECTION_\nBiologi\n_START_PARAGRAPH_\nIsm\xc3\xa5ka er p\xc3\xa5 st\xc3\xb8rrelse med fiskem\xc3\xa5ke, men den ser kraftigere og mer kompakt ut p\xc3\xa5 grunn av sine bredere vinger, tykkere kropp og kortere hals og undere ekstremiteter. Arten er cirka 44\xe2\x80\x9348 cm lang og veier typisk 520\xe2\x80\x93700 g. Vingespennet utgj\xc3\xb8r normalt 106\xe2\x80\x93118 cm. Fj\xc3\xa6rdrakten er helhvit og de undere ekstremitetene sorte. Nebbet er bl\xc3\xa5gr\xc3\xa5tt innerst og gult ytterst._NEWLINE_Arten hekker i hovedsak fra Canada (Queen Elizabeth Islands og den nordlige Baffin\xc3\xb8ya) til Severnaja Zemlja, Nysibir\xc3\xb8yene og Herald\xc3\xb8ya, men den har sin med hovedutbredelse p\xc3\xa5 Spitsbergen og Frans Josefs land. Utenom hekketiden har den imidlertid en sirkumpolar utbredelse over det meste av Arktis og omr\xc3\xa5dene like s\xc3\xb8r for dette, inkludert i Norge. Arten har et ternelignede rop; \xc2\xabkri\xc3\xa6\xc3\xa6h\xc2\xbb. Den flyr med spenstige, lette vingeslag. Det tar to \xc3\xa5r f\xc3\xb8r ungfuglene f\xc3\xa5r en voksen drakt. _NEWLINE_Den globale hekkebestanden har blitt ansl\xc3\xa5tt til cirka 14 000 par, hvorav man regner med at cirka 80 prosent hekker i Russland. Svalbardbestanden er estimert til omkring 1 000\xe2\x80\x932 000 par. Ism\xc3\xa5ken hekker i kolonier (ofte sammen med krykkje eller andre sj\xc3\xb8fugler) i klipper (opp mot 1 000 moh.) langs iskanten ved de arktiske kystene. I Russland kan koloniene telle opp mot 2 000 par, men p\xc3\xa5 Svalbard er koloniene sjelden st\xc3\xb8rre enn 10\xe2\x80\x9350 par, og bare unntaksvis opp mot 150 par. _NEWLINE_Arten legger ett til tre olivengr\xc3\xb8nne egg i et reir p\xc3\xa5 bakken som er fylt med mose, lav og tang. Den fanger fisk og krepsdyr, men de er ogs\xc3\xa5 \xc3\xa5tseletere og er ofte funnet p\xc3\xa5 d\xc3\xb8de sel og delfiner. De er ogs\xc3\xa5 kjent for \xc3\xa5 f\xc3\xb8lge etter isbj\xc3\xb8rner og andre rovpattedyr for \xc3\xa5 ta restene av rovdyrenes bytte. Selfangerne kaller den isrype, isbj\xc3\xb8rnens f\xc3\xb8lgesvenn.'